Vita:Jide

message: Kedves Barátaim! 
Jezsuita örökségünk korhoz nem kötött értékeit új, gyakorlatias és kifejező formában szeretnénk hozzáférhetővé tenni. Külön öröm számomra, hogy e nem kis feladat irányítása már a JIDE megfiatalodott vezetésére vár, amelyet sok személyes kapcsolat is fűz hozzánk, ma tevékeny jezsuitákhoz. Köszönet a JIDE idősebb nemzedékének, akik az Egyesületet nemcsak létrehozták, de a nemzedékváltás lehetőségének biztosításával bölcsen és nagylelkűen gondoskodtak a nemzedékváltásról és így az Egyesület jövőjéről is. És köszönet a jezsuita intézmények fiatal diákjainak, akik a JIDE vezetésének gondját elvállalták, hogy tehetségüket, idejüket és erejüket odaadóan az Egyesület szolgálatába állítsák.
A JIDE az újjászerveződés izgalmas, sokat követelő, de hálás időszakát éli, nem minden hasonlóság nélkül a magyar jezsuita rendtartományhoz. Korábbi szóbeli beszélgetéseink alapján ezért szeretnék kiemelni néhány olyan értéket, amelyek mai jezsuita küldetésünk meghatározó szempontjait tükrözik, és amelyek a JIDE szerveződésében is vezérfonalat jelenthetnek.
1. Megőrizni:
Legyetek a jezsuita diákszellem és a hagyományok megőrzésének záloga. Fogalmazzátok meg jezsuita diák identitásotokat: mi köt össze Benneteket, melyek azok a jezsuita intézményekben látott és tapasztalt értékek, amelyeket mindenképpen szeretnétek életetekben megvalósulva látni? Mozdítsátok elő, hogy a JIDE tagjai a magisra törekedjenek és életüket a másokért élő ember lelkülete hassa át.
2. Összekötni:
Legyetek híd a Rend, annak intézményei és egykori diákjai között, előmozdítva a volt diákok egymás közötti kapcsolatainak eleven fennmaradását is. Közvetítsétek az emberek várakozásait, a társadalom igényeit Rendünk felé, hogy megtaláljuk azokat a területeket, ahol a leginkább szükség van szolgálatunkra.
3. Segíteni:
Fordítsatok figyelmet a jezsuita intézmények jelenlegi diákjainak támogatására és segítsétek elő tudatos öregdiáklétre nevelésüket. Álljatok egymás szolgálatára. Váljatok a Benneteket nevelő jezsuita intézmények fontos támogatói forrásává.
4. Folytatni:
Legyetek a Rend segítője a társadalmi párbeszéd folytatásában. Keressétek az együttműködés formáit a többi egyházi diákszervezettel, kapcsolódjatok be a jezsuita alumni nemzetközi életébe. Tagjaitokon és rendezvényeiteken keresztül szólítsátok meg a magyar társadalom különböző rétegeit, közvetítve feléjük az Örömhírt.
5. Igazságosság
Legyetek a Rend segítői a társadalmi igazságtalanság csökkentésében szellemi, anyagi és kapcsolati lehetőségeitek latba vetésével. Működjetek közre egy magyar jezsuita önkéntes segítő szervezet létrehozásában.
6. Folyamatos megújulás
Ismerjétek fel "az idők jeleit", gyorsan változó korunk kihívásait és folyamatosan újuljatok meg küldtetésetekben. Fedezzétek fel a magatok számára is ennek leginkább szentignáci és egyben leginkább mai eszközét, a személyesen kísért Lelkigyakorlatokat.
Tekintsétek ezeket a szempontokat kérésnek, amelyekkel a Magyar Jezsuita Rendtartomány fordul Felétek, tudva, hogy saját erőnk, csekély létszámunk kevés ahhoz a feladathoz képest, amire vállalkozunk ebben a nem könnyű korban Magyarországon. De tekintsétek ezeket a pontokat egyúttal úgy is, mint inspiráló, nagyszerű célokat, amelyekért érdemes minden erőnket latba vetni, mert ezen az úton járva nemcsak környezetünknek válunk javára, hanem magunk is jobb emberek leszünk. Ebben áll jezsuita, ignáci örökségünk egyik legmélyebb titka: ha ezeknek a céloknak mentén tiszta szívvel vállalkozunk Urunk szolgálatára, akkor egyre növekvő elhivatottsággal, egyre teljesebb odaadottsággal és egyre boldogabban fogjuk élni életünket embertársaink javára és velük közösségben.
thread_title:  '''Lukács János S.J., a magyar jezsuita tartományfőnök üzenete 2004-ből a JIDE tagjaihoz:'''